Solidariteit aanvaar Eskom-aanbod, help krag stabiliseer - Solidariteit WêreldSolidariteit Wêreld
Tuis › Mediaverklarings › Solidariteit aanvaar Eskom-aanbod, help krag stabiliseer
Solidariteit aanvaar Eskom-aanbod, help krag stabiliseer
Donderdag | 02 Augustus | 2018
Die vakbond Solidariteit het vandag aangekondig dat hy Eskom se loonaanbod van ’n 7,5%-verhoging vir vanjaar, ʼn 7%-verhoging vir jaar twee en drie met ʼn gewaarborgde verhoging gelykstaande aan die VPI op behuising, tesame met ʼn eenmalige kontantbetaling van R5 000 na belasting, aanvaar. Solidariteit het ook gesê dat hy nou alles in sy vermoë gaan doen om die kragnetwerk te stabiliseer.
“Gegewe die huidige omstandighede is dit ʼn baie billike aanbod. Die regte optrede vir al ons lede dwarsoor Suid-Afrika is om te help dat die ekonomie nie gekniehalter word deur onbetroubare kragvoorsiening nie,” het dr. Dirk Hermann, bestuurshoof van Solidariteit, gesê.
Volgens dr. Hermann het die vakbond weer ʼn beroep op beide Eskom en die SAPD gedoen om drasties op te tree teen kriminele elemente wat die infrastruktuur saboteer en werkers intimideer. “Solidariteit-lede het die afgelope week onder moeilike omstandighede gehelp om Suid-Afrika se ligte aan te hou. Sommige Solidariteit-lede het ten spyte van dreigemente van aanranding en dat hul motors en huise aan die brand gesteek sal word, in kragstasies geslaap,” het dr. Hermann gesê.
Dr. Hermann sê voorts dat Solidariteit ook ʼn beroep op Eskom en ander vakbonde gedoen het om die kriminele elemente te identifiseer sodat strafregtelike klagte teen hulle gelê kan word. Die vakbond het ook gevra dat die Valke met ondersoeke begin sodat die persone wat betrokke was in die korrupte aktiwiteite in Eskom ook vervolg kan word. “Die feit dat R19 miljard van Eskom-geld vermors is en niemand daarvoor vervolg word en nie ʼn sent van die geld verhaal word nie, is ʼn kookpot in Eskom wat onder andere in die vorm van arbeidsonrus oorspoel,” aldus dr. Hermann.
Dr. Hermann wys daarop dat die kwessie oor bonusse nog nie afgehandel is nie en dat dit op ʼn ander forum hanteer sal word. “Dit is moeilik om van werknemers te verwag om te aanvaar dat geen bonusse uitbetaal gaan word as individue by Eskom hulself onregmatig verryk het en daar geen gevolge vir hul dade is nie,” het Hermann saamgevat.